b'\n_START_ARTICLE_\nTahiti Nui-ordenen\n_START_PARAGRAPH_\nTahiti Nui-ordenen (fransk: Ordre de Tahiti Nui) er en franskpolynesisk orden innstiftet 5. juni 1996 av Fransk Polynesias forsamling til bel\xc3\xb8nning av fortjenstfull innsats for Fransk Polynesia. Ordenen har navn etter Tahiti, den st\xc3\xb8rste \xc3\xb8ya i Fransk Polynesia, som noen ganger kalles Tahiti Nui eller Store Tahiti. Fransk Polynesias president er ordenens stormester og st\xc3\xa5r i spissen for ordensr\xc3\xa5det.\n_START_SECTION_\nInsignier\n_START_PARAGRAPH_\nOrdenstegnet for Tahiti Nui-ordenen best\xc3\xa5r av et r\xc3\xb8demaljert malteserkors med kuler i spissene. Midtmedaljongen har Fransk Polynesias riksv\xc3\xa5pen som motiv og er i oransje, bl\xc3\xa5 og r\xc3\xb8d emalje. I de fire korsvinklene finnes nasjonalblomsten tahitigardenia i gr\xc3\xb8nn og hvit emalje. Ordenstegnet er opphengt i b\xc3\xa5ndet i et ledd utformet som en krans av tahitigardenia. P\xc3\xa5 reversen st\xc3\xa5r innskriften \xc2\xabORDRE DE TAHITI NUI\xc2\xbb._NEWLINE_Ordensstjernen har \xc3\xa5tte tagger og har ordenstegnet i midten._NEWLINE_Ordensb\xc3\xa5ndet er hvitt med brede r\xc3\xb8de kantstriper. R\xc3\xb8dt og hvitt er fargene i Fransk Polynesias flagg.\n_START_SECTION_\nTildeling\n_START_PARAGRAPH_\nTahiti Nui-ordenen tildeles som bel\xc3\xb8nning for fremragende innsats for Fransk Polynesia, enten det har skjedd i offentlig tjeneste eller i privat virksomhet. Ordenen kan tildeles innbyggere i Fransk Polynesia, s\xc3\xa5 vel som utlendinger._NEWLINE_Det er satt begrensninger p\xc3\xa5 antallet samtidige innehavere av ordenen. Det kan til en hver tid finnes ti innehavere av storkors, 40 kommand\xc3\xb8rer, 100 offiserer og 300 riddere. Stormesteren er i kraft av sitt embete innehaver av storkors.'